id en en en en id en en fr ms ca id en en en id en en fr ms ca id id id id eu hu id id id id id id ms ms ms id ms id ms id id id ms en id id id id id en ms ms id id en id id id ms ms id id id ms id id id id id id id ms ms ms id ms id ms id id id sw en en en de en en nl en en en en en id en id it id it id pt en ms id en en en en en fi en en en ro en id en ms en id en en en en id en de en id en fi en de en en en en ms id id en en pl en en en en en id en hu en id en es en en en nl en en en id en en en en fa en en en en en en es en en ms en fr en en en en en id en en
Taubat Seorang ‘Televangelist’ – Saifulislam.Com
Friday , September 30 2022
Ramadan ini saya mengenang kembali permohonan-permohonan saya pada Ramadan lalu.
Apakah rentetan hidup yang terjadi selepas Ramadan tahun lalu, ketika Ramadan kali ini sudah surai seminggu?
Pada tahun lalu, saya berasa sangat tertekan. Ada sesuatu yang tidak kena dengan diri, kaitan masyarakat dengan diri dan dakwah secara keseluruhannya. Tetapi saya tidak pasti apakah ia. Hanya hati yang tidak tenteram. Rasa gelisah semasa berkata-kata, dan gelisah semasa mendengar perkataan.
Saya tidak dapat berfikir dengan baik kerana terlalu sibuk dengan program demi program. Dan program yang menjadi dakwah itulah yang saya minta daripada Allah untuk ia reda seketika agar saya mendapat ruang untuk berfikir.
“Ya Allah, berhentikan aku seketika daripada kesibukan ini agar aku mendapat ruang berfikir”
“Ya Allah, bantulah aku untuk keluar daripada tempat di mana aku berada pada masa ini”
“Ya Allah, bantulah aku untuk menutup syarikatku”
“Ya Allah, selamatkan aku daripada kesibukanku”
“Ya Allah, dekatkanlah aku kepada ilmu, kepada-Mu”
Itulah doa yang saya ulang, berulang-ulang kali, sepanjang Ramadan lalu. Terima kasih juga kepada sahabat saya Azizulhasni Awang yang ketika itu berkomunikasi dengan saya dalam kemuncak Olimpik 2012 yang berlangsung di bulan Ramadan. Semangat beliau memercikkan kemanisan berdoa buat saya, sesuatu yang turut pudar, dalam sebuah kehilangan manisnya perjuangan.
Usai Ramadan, saya berusaha mengatur hidup ke arah apa yang saya doakan. Syukur Allah permudahkan segalanya.
Saya diterima masuk ke program sarjana pengajian Islam di UKM sebagai pelajar sepenuh masa. Sahabat di dalam STC berhijrah ke UK dan juga menyambung pelajaran seperti saya. STC berjaya ditutup. Pembelajaran di UKM berjaya mententeramkan kembali diri. Saya kembali dapat membuka kitab, membaca, mengkaji, dan satu kenikmatan besar yang sukar dipercayai ialah, nikmat kembali menjadi ‘orang yang tidak tahu’. Pendapatnya diterima dan ditolak. Ditegur, dibetulkan.
Sedikit demi sedikit elemen selebriti terhakis, walaupun tidak seselebriti mana.
Semester 1 berakhir dengan baik. Saya mendapat peluang yang seterusnya, Allah izinkan saya ke Turki selama 3 minggu. Biar pun perit meninggalkan isteri dan anak-anak, 3 minggu itu sangat penting pada menjernihkan kembali apa yang saya fikir tentang diri, dan kehidupan.
Saya tekad untuk meninggalkan bidang motivasi.
Saya tidak mahu lagi banyak berada di hadapan lensa.
Saya mahu berusaha keras menjauhkan diri daripada menjadi Muslim Televangelist!
Biar pun istilah ini asing daripada umat Islam, namun kita semakin terkait dengannya. Televangelism adalah fenomena di mana penceramah-penceramah Kristian menggunakan medium Televisyen sebagai saluran untuk mereka menyebarkan ajaran mereka. Ia juga tidaklah terhenti setakat kepada televisyen, malah membabitkan radio pada peringkat awalnya, dan kemudian berkembang kepada media sosial semasa seperti Youtube dan lain-lain.
Ia telah banyak dibahaskan oleh dunia Barat antara pro dan kontra. Seawal S. Parkes Cadman, yang menyampaikan ‘ceramah’nya di radio pada tahun 1923 sehinggalah membawa kepada era Jimmy Swaggart, Jerry Fallwell dan Pat Robertson pada masa ini.
Antara kritikan yang banyak dikemukakan adalah pada elemen komersil, populariti, mengidolakan diri yang kesemuanya itu mengkaburkan realiti sebenar bahawa yang bercakap itu sebenarnya bukan seorang yang berkelayakan, atau dalam bahasa mudahnya jahil yang petah berbicara.
Apabila ‘Amr Khaled menjadi popular di Mesir, diikuti dengan generasi seterusnya seperti Moez Masoud, penganalisis Barat melihat Dunia Islam mula terjebak dalam fenomena ‘ceramah agama versi televangelist’ yang sudah lama wujud di dunia mereka sebelum ini.
Yasmin Moll, di dalam sebuah artikel yang disiarkan oleh Majalah Economist, menyebut tentang hal ini:
SCREAMING hordes of teenage girls are a common sight at pop concerts and film premières. They are less usual when waiting to hear a religious preacher. But such girls—one gasping “I can see him, I can see him” through the folds of her niqab—awaited Moez Masoud, an Egyptian televangelist, recently in Cairo. He is part of a growing band of Islamic preachers who are true celebrities
Selebriti agama di kaca televisyen keluar daripada imej berjubah berjambang, dengan penerangan-penerangan yang kaku. Kini mereka tampil kacak bergaya dan sedap dipandang mata.
Perubahan yang berlaku juga bukan hanya kepada imej yang diprojekkan ke skrin. Ia turut membabitkan mesej yang disampaikan. Ajarannya lebih lunak, meraikan, mudah dihadam, menjadikan mereka yang bergantung kepada penyampaian sebegini berasa yang agamanya terisi.
Kebaikan itulah yang sedang berkembang dan dipertahankan.
Namun dalam kebaikan itu ada keresahan yang membimbangkan. Sesuatu yang sukar hendak diungkapkan dengan kata-kata. Tetapi setiap insan yang duduk sama ada di hadapan atau di belakang kamera, jika jujur mendengar bisikan hati, dan berusaha menjernihkan fikiran serta perasaan, tidak dapat lari daripada mengakui bahawa ADA SESUATU YANG TIDAK KENA.
‘Ada sesuatu yang tidak kena’ itulah yang menyeksa diri saya.
Kali pertama saya menyebutnya ialah di dalam coretan buku Bercinta Sampai ke Syurga, di bawah tajuk “Fitnah di Hujung Lensa”. Rasa tidak kena itu bertambah sedikit demi sedikit semasa wajah saya ditampal dengan compact powder sebelum ke pentas. Rasa tidak kena itu makin terasa semasa percakapan saya perlu dikawal di pentas dengan soalan-soalan yang dikemukakan, sensitiviti yang mesti dirai, hitungan masa untuk memberi laluan kepada mesej komersil serta wajah yang perlu sentiasa sedap dipandang senyumnya.
Dan paling membebankan saya ialah apabila orang berebut-rebut mahu bergambar bersama, anak muda dan dara berbisik-bisik “eh, Ustaz Hasrizal la tu, kan kan kan!”
Ini bukan kesan yang sepatutnya lahir daripada sebuah dakwah.
Kalau saya yang gemuk dan tidak fotogenik ini, beriya-iya mereka mahu bergambar dan rasa teruja bersua muka, bagaimana pula dengan yang kacak, jelita, baby face penuh bergaya?
Inilah fenomena Muslim Televangelism yang menakutkan saya. Dan ia dikaburi oleh mesej dan imej agama.
Akhirnya cakap yang didengar bukan lagi yang paling kuat ilmunya, tetapi yang paling popular.
Malah populariti itu mungkin boleh mengenengahkan artis-artis dan selebriti yang berhijrah daripada jahiliah kepada Islam, mengatasi agamawan dalam erti kata yang sebenar.
Akhirnya yang diminati terus menerus adalah tazkirah dan motivasi, bukan lagi ilmu yang merupakan isi utama sebuah firman IQRA’.
Dalam budaya televangelism ini, si jahil boleh meletakkan syarat ke atas si alim agar kejahilannya dihormati, justeru si alim yang mesti bekerja keras mencairkan penyampaiannya agar si jahil tidak penat dalam usaha memahami.
Justeru dalam kegilaan semua ini, saya menguatkan semangat untuk berundur selangkah demi selangkah, bersama doa buat rakan-rakan yang lain, agar TAQWA yang menuntut diri sedar dan terkawal itu, menyedari di mana kita sedang berada, dan apakah langkah yang sepatutnya diambil.
Teringat saya kepada pesanan Imam Birgivi di dalam Tariqah Muhammadiyyah. Di dalam bab ke 11 tatkala membicarakan tentang mengenal pasti kejahatan, Imam Birgivi berkata:
“…Wahai kamu yang telah menerima kurniaan besar berupa kebijaksanaan daripada Tuhanmu, gunakanlah ia. Gunakan ia untuk menguji amalmu serta pujianmu terhadap Tuhanmu. Dia mengetahui apa yang engkau kerjakan. Sesungguhnya cukuplah pencapaian itu bahawa engkau sahaja yang mengetahui apa yang engkau kerjakan. Orang lain tidak perlu tahu. Tidakkah Dia yang menciptamu dan segalanya di alam ini, cukup buat kamu?
Apabila engkau memuhasabah amalanmu, jangan lupa kepada manfaat keikhlasan dan mudarat kemunafikan terhadap hidupmu. Keputusan yang terbaik adalah pada berhenti mempamerkan amal kebaikanmu. Hanya dengan cara ini pintu kemunafikan akan tertutup sepenuhnya. Tanpa menafikan, ada situasi tertentu yang mana engkau perlu menunjukkan perbuatan baikmu dengan maksud untuk menggalakkan orang ramai mencontohimu.
Biar pun niatmu baik, engkau tetap bertanggungjawab memelihara hatimu daripada jahatnya keghairan egomu. Kemunafikan itu menyelinap masuk ke hatimu melalui tiga pintu: keinginan agar kebaikanmu diketahui orang ramai, harapanmu agar engkau dipuji serta dianugerahkan dengan kemuliaan serta kedudukan sebagai ganjaran perbuatanmu, dan keakuranmu dan rasa enak terhadap kemasyhuran dan ganjaran yang engkau perolehi…”
Kepulangan saya dari Turki, terutamanya selepas menziarahi pusara Imam Birgivi yang mati dalam kemiskinan pada tahun 1572, menyebabkan saya tidak lepas daripada membaca dan terus membaca Tariqah Muhammadiyyah. Demi mempertahankan hati, sebagai erti seorang manusia, dan paksi kepada kehidupan dan tamadun seluruhnya, Imam Birgivi nekad meninggalkan kemasyhuran dan kedudukannya di Edirne dan Istanbul.
Tariqah Muhammadiyyah siap dikarang kurang setahun daripada kematian Imam Birgivi. Di dalam bab yang sama, beliau menyambung lagi:
“… Kita mesti menolak semua keghairahan ini. Kita mesti mengambil kira bahawa dalam realiti kehidupan, untuk diri kita tertonjol di khalayak, walaupun dengan pujian orang ramai terhadap ketaatan, sifat wara’, jujur dan pemurahnya diri, itu sudah cukup untuk mendorong kita kepada bencana paling besar dalam kehidupan di dunia ini, dan di Akhirat. Kita mesti percaya, bahawa orang yang gemar memuji-muji itu adalah musuh kita. Beliau adalah pembantu kepada sifat ego, musuh terbesar kita. Dan kita juga perlu tahu bahawa kegagalan menolak keinginan ini akan mengundang kemurkaan dan seksaan Allah ke atas diri kita.
Jika engkau menolak dengan cara ini, penolakanmu itu akan membolehkan engkau melihat kehodohan yang berada di sebalik daya tarikan yang bersifat sementara ini. Dengannya, engkau akan benar-benar boleh menolak (kemasyhuran itu).
Keputusan untuk menolak daya tarikan kemunafikan itu dibuat oleh akal fikiran kita. Akal fikiran itu patuh kepada apa yang lebih kuat, sama ada daya tarikan kepada, atau upaya mengelak daripada, sumber rangsangannya…”
Ia bukan pilihan yang mudah.
Dalam surat menyurat Imam Birgivi kepada Sheikh Ataullah Efendi, beliau sebagai manusia biasa, mengadu akan keperitan hidupnya di Birgi.
Harga yang dibayar oleh Imam Birgivi.
Keputusan yang menjadikan beliau miskin dan terpencil dalam perjalanan hidupnya. Namun mencetus fenomena besar selepas keberangkatannya pulang ke rahmat Allah.
Sesungguhnya tidak akan selamat umat hari ini kecuali dengan apa yang telah menyelamatkan umat yang silam. Dan kerana itu, kematu tumit bersila di dalam majlis ilmu saya usap demi mencari sebuah kekuatan, buat perjalanan yang masih panjang.
Rahmati kami ya Allah.
Tags birgivi muhammadiyyah populariti tariqah televangelism
Previous ‘Adam-adam’ Sebelum Adam?
Next Antara Orang Agama Dan Orang Beragama
29 Mei 1453: Pensejarahan Pembukaan Constantinople
Pengkhianatan Ilmu di Pentas Ceramah
Abi Memandu Mesin Teroka Masa Sempena Cuti Sekolah
Mu’arrikhun: Membumikan Sejarah di Gelanggang Ummah
“Saya tidak seronok memikirkan peraturan di Malaysia, pensyarah perlu bersara wajib pada usia 65 tahun” …
17/07/2013 at 11:17 AM
Interesting subject raised here. Come to think about it, it is true that popularity become more important nowadays in the commercial world including TV stations. By the way I still prefer Ust Hasrizal with jubah and kopiah against the current ‘nehru style’ jacket with kopiah no more up there. Back to basic is good but with innovation and creativity as always. I doa the truth reveal and Islam win no matter what. All the best Ust Hasrizal.
17/07/2013 at 11:35 AM
Salam’alaik. I was glad to see you in the limelight but I am even happier to see you staying true to what you are.
17/07/2013 at 2:00 PM
Alhamdulilah ustaz, ..semoga tercapai usaha ustaz. dan yang paling penting ustaz jujur… semoga semua ustaz dan penceramah di bebaskan jiwanya dari populariti semata-mata
17/07/2013 at 2:12 PM
Saya menghormati keputusan Ust. Setelah membaca keseluruhan entry, sememangnya langkah kaki yang diundur setapak demi setapak yang ust terangkan di atas itu mempunyai basis yang kukuh. Walaubagaimana pun, kerisauan saya tetap ada. Risau yang susah untuk digambarkan dengan kata-kata untuk masa sekarang….hmm
19/07/2013 at 5:41 AM
Terima kasih Dzul kerana setia berkunjung ke blog ni. Terima kasih juga atas kiriman doa. Juga oleh pengunjung-pengunjung yang lain
17/07/2013 at 3:21 PM
Subhanallah, Ust. Jujur saya katakan yang saya sudah lama berpendapat sebegini terhadap ustaz-ustaz, penceramah-penceramah yang popular. Saya lebih suka dengar ceramah mereka-mereka yang orang kebanyakkan tetapi ilmu agamanya tinggi dan tidak meninggi diri walaupun ustaz popular itu tidakpun berniat meninggi diri. Tapi itulah desakan dan ujian untuk orang yg beramal.
17/07/2013 at 3:59 PM
18/07/2013 at 12:35 AM
Interesting. Pendedahan jujur ustaz…adakah teknologi puncanya…maksimakan output!
Atau back to basic…or sederhana dalam apa jua hal lebih baik!
18/07/2013 at 9:34 AM
alhamdulilah….a pro-active actions from a pro-active thinker. semoga Allah permudahkan segala urusan dakwah ustaz…ameen.
18/07/2013 at 10:31 AM
semoga berjaya, dunia dan akhirat… ustaz!
21/07/2013 at 6:41 PM
Semoga pilihan ini diberkati Allah
25/07/2013 at 7:20 AM
Out of the box. Hoping to be like that too.
Ustaz fikir xsama macam ordinary people fikir.
SubhanaAllah TabarakaAllah. Semoga Allah meredhai. Bittaufik!
13/01/2014 at 9:57 AM
Benar,kata kata ustaz.Secara tak langsung…populariti jadi keutamaan..saya tidak bersetuju dgn program sebegini..tak pernah ingin mengikutinya,bakal ustaz,ustazah yg dipilih disamakan dgn pemilihan penyanyi,pelakon dan pelawak…ada pula selebriti artis dipilih sbg juri ,nanti akan ada pula ustaz,ustazah jadi juri utk program hiburan,tak mustahil akan berlaku ..moga yg terlibat cepat sedar ….
Leave a Reply to Kak Ija Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved